Noverint fideles omnes quod ego Rotlannus de Pomeriis dedi et obtuli Deo omnipotenti ad locum Marciniacum totum meum alodium quod est situm ad Pomerias, scilicet in pratis, in agris cultis et incultis, in vineis, in sylvis et in omnibus modis. Hoc autem donum ex integro feci in manu domni Seguini Marciniacensis prioris, coram multis adstantibus et hoc testificantibus, id est coram domno Wichardo monacho, gubernatore ejusdem Marciniacensis ecclesiae, coram domno Petro monacho et domno Dodone monacho et cellerario, coram militibus Girardo Rubeo, Heldino Titione et coram Witbaldo vicario, Stephano Milardo, Henrico de Balgiaco; et pro hoc dono accepi ego Rotlannus a domno Seguino priore centum triginta solidos. Bernardus quoque miles de Vetusto Bonanto et Robertus frater ejus similiter dederunt eidem ecclesiae quicquid habebant in praedicta villa de Pomeriis, testibus Bernardo Blandino, Guichardo Chavazola. Ego Rotlannus feci donum meum hoc feria secunda in mense Martio, domno Paschali papa praesidente, Philippo rege Francorum, et super aram sancti Praejecti martyris hanc cartam et hoc donum Deo omnipotenti et ecclesiae Marciniacensi obtuli ut firmum et stabile permaneat. Pereat in Infernum qui calumniatus fuerit haec, nisi emendaverit.